b'\n_START_ARTICLE_\nSaint-Pierre de Montmartre\n_START_PARAGRAPH_\nSaint-Pierre de Montmartre on keskiaikainen kirkko Pariisin Montmartren kaupunginosassa, aivan Sacr\xc3\xa9-Coeur-kirkon vieress\xc3\xa4. Se on Pariisin vanhimpia kirkkoja._NEWLINE_Kirkko kuului alkujaan Montmartren luostariin, joka oli Montmartren kukkulalla keskiajalla toiminut benediktiinil\xc3\xa4inen nunnaluostari. Luostarin perusti vuonna 1133 Ranskan kuningas Ludvig VI puolisonsa Adelaide Savoijilaisen kanssa. Leskikuningatar Adelaidesta tuli my\xc3\xb6hemmin luostarin ensimm\xc3\xa4inen abbedissa ja h\xc3\xa4net on haudattu Saint-Pierre de Montmartren kirkkoon. Kirkon vihki k\xc3\xa4ytt\xc3\xb6\xc3\xb6n paavi Eugenius III vuonna 1147. Sen arkkitehtuuri edustaa romaanisen tyylin ja varhaisgotiikan v\xc3\xa4limuotoa. Kuori holveineen on s\xc3\xa4ilynyt alkuper\xc3\xa4isest\xc3\xa4 1100-luvun kirkosta. Nykyinen runkohuone on 1400-luvulta ja l\xc3\xa4nsip\xc3\xa4\xc3\xa4ty vuodelta 1765. Nunnaluostari muutti vuonna 1686 kukkulan laelta hieman sivummalle nykyisen place des Abbessesin luo, mutta Saint-Pierre de Montmartre pysyi luostarin omaisuutena, kunnes luostari suljettiin Ranskan vallankumouksen my\xc3\xb6t\xc3\xa4. Kirkko rapistui 1800-luvulla huonoon kuntoon, mutta se restauroitiin vuosina 1900\xe2\x80\x931905._NEWLINE_Kirkon paikalla arvellaan sijainneen alkujaan roomalaisaikana rakennettu Mars-jumalan temppeli ja sen j\xc3\xa4lkeen 600-luvulla rakennettu varhaisempi kirkko, joka mainittiin 800-luvulla Saint-Denis\xe2\x80\x99n basilikaan matkanneiden pyhiinvaeltajien lev\xc3\xa4hdyspaikkana. Kirkon sis\xc3\xa4ll\xc3\xa4 on s\xc3\xa4ilynyt nelj\xc3\xa4 vanhaa marmoripylv\xc3\xa4st\xc3\xa4, joiden v\xc3\xa4itet\xc3\xa4\xc3\xa4n olevan per\xc3\xa4isin mainitusta roomalaisesta temppelist\xc3\xa4. Pylv\xc3\xa4iden kapiteelien oletetaan olevan merovingiaikaisia._NEWLINE_Saint-Pierre de Montmartren pihalla on Pariisin pienin hautausmaa, Cimeti\xc3\xa8re du Calvaire (\xe2\x80\x9dGolgatan hautausmaa\xe2\x80\x9d), jonka pinta-ala on 600 neli\xc3\xb6metri\xc3\xa4. Se on avoinna yleis\xc3\xb6lle vain yhten\xc3\xa4 p\xc3\xa4iv\xc3\xa4n\xc3\xa4 vuodessa, 1. marraskuuta. Hautausmaalle on haudattu muun muassa tutkimusmatkailija Louis Antoine de Bougainville ja kuvanveist\xc3\xa4j\xc3\xa4 Jean-Baptiste Pigalle.'